URDHËR
Nr. 266/1, datë 1.9.2020
PËR MARRJEN E MASAVE TË VEÇANTA NGA KOMISIONET E VLERËSIMIT TË AFTËSISË SË KUFIZUAR DHE INVALIDËVE TË PUNËS PËR PARANDALIMIN E PËRHAPJES SË INFEKSIONIT TË SHKAKTUAR NGA COVID-19
(Ndryshuar me urdhërin nr. 577, datë 14.10.2020)

(I përditësuar)
Mbështetur në nenin 116, pika 3, të Kushtetutës së Republikës së Shqipërisë, si dhe ligjin  nr. 10107, datë 30.3.2009, i ndryshuar, “Për kujdesin shëndetësor në Republikën e Shqipërisë”, i ndryshuar, të nenit 7, të ligjit nr. 57/2019 “Për parandalimin dhe luftimin e infeksioneve dhe sëmundjeve infektive”, ligjit nr. 7703, datë 11.5.1993 “Për sigurimet shoqërore në Republikën e Shqipërisë”, të ndryshuar, ligjit nr. 57/2019 “Për asistencën sociale në Republikën e Shqipërisë”, vendimit të Komitetit të Përkohshëm për infeksionin e përhapur nga koronavirusi i ri”, si edhe udhëzimit të Institutit të Shëndetit Publik, me qëllim mbrojtjen e popullatës nga infeksioni i shkaktuar nga COVID-19,

URDHËROJ:

1. Komisionet mjekësore të vlerësimit të aftësisë së kufizuar të nivelit të parë dhe epror, të cilat funksionojnë pranë Institutit të Sigurimeve Shoqërore dhe Shërbimit Social Shtetëror, Komisioni Mjekësor i Përcaktimit të Verbërisë i nivelit të parë dhe Epror, si dhe komisionet shumëdisiplinore të vlerësimit të aftësisë së kufizuar të nivelit të parë dhe të dytë, që funksionojnë pranë Shërbimit Social Shtetëror, të cilat kanë qenë të pezulluara për shkak të epidemisë COVID-19, nisin funksionimin e tyre, duke respektuar masat për parandalimin e përhapjes së infeksionit, sipas përcaktimeve në këtë urdhër.

2. Tejkalimi i afateve të vlerësimit/rivlerësimit të aftësisë së kufizuar, gjatë periudhës së epidemisë së shkaktuar nga COVID-19, të përcaktuar në vendimin nr. 182, datë 26.2.2020, “Për përcaktimin e masës, të kritereve, procedurave e dokumentacionit për vlerësimin dhe përfitimin e pagesës për personat me aftësi të kufizuara, si dhe të ndihmësit personal”, të ndryshuar, nuk përbën shkak për ndërprerjen e pagesave të aftësisë së kufizuar”, për përfituesit të cilëve iu ka përfunduar afati i përfitimit sipas vendimit të komisionit. Trajtimi me pagesë bëhet deri në momentin e rikomisionimit të tyre. 

3. Anëtarët e komisioneve pajisen me të gjitha mjetet mbrojtëse (maskë mbrojtëse për fytyrën, doreza për duart) dhe ruajnë distancën fizike 1.5–2 metra nga njëri-tjetri dhe nga personi që paraqitet për vlerësim, për rastet ku komisionet nuk do të kryejnë vlerësim vetëm me dosje dhe është e domosdoshme prezenca e qytetarit.
4. Dezinfektimi i duarve duke përdorur një produkt me bazë alkooli jo më pak se 60% dhe larja e shpeshtë e duarve me sapun dhe ujë të rrjedhshëm për jo më pak se 20 sekonda.

5. Pastrimi dhe dezinfektimi i të gjitha ambienteve të komisioneve do të kryhet rregullisht çdo ditë dhe pas çdo komisionimi do të kryhet ajrosja e ambienteve, për jo më pak se 15 minuta, si edhe dezinfektimi i të gjitha sipërfaqeve, mjeteve të punës dhe të dorezave të dyerve.
6. Shmangien e kontakteve me prekje dhe dhënien e duarve, shmangien e prekjes së fytyrës, gojës, hundës dhe syve dhe përdorimit të përbashkët apo shkëmbimit të sendeve personale.

7. Për personat që paraqiten për vlerësim realizohet matja e temperaturës nga personel që është i pajisur me veshjen e përshtatshme sipas protokolleve të miratuara nga Ministria e Shëndetësisë dhe Mbrojtjes Sociale.
7.1 Përjashtimisht, gjatë periudhës së epidemisë së shkaktuar nga COVID-19 paraqitja e personave në komisionin e nivelit të parë, sipas pikave 1.1 dhe 1.2, të kreut II, të vendimit nr. 182, datë 26.2.2020, “Për përcaktimin e masës, të kritereve, procedurave e dokumentacionit për vlerësimin dhe përfitimin e pagesës për personat me aftësi të kufizuara, si dhe të ndihmësit personal”, të ndryshuar, pikave 2.1 dhe 2.2, të udhëzimit nr. 2365, datë 26.11.2008, “Mbi zbatimin e vendimit nr. 277, datë 18.6.1997, “Për përfitimet nga statusi i të verbrit”, të ndryshuar, realizohet me komisionin, personalisht përmes platformave online dhe në prani të përfaqësuesit të Drejtorisë Rajonale të Shërbimit Social Shtetëror (mjek), në vendbanimin e personit. 

7.2 Paraqitja në KMCAP-në eprore bëhet me prezencën fizike të personit. Vetëm në raste të veçanta, kur gjendja shëndetësore e rënduar është e argumentuar nga mjeku specialist përkatës, së bashku me arsyen e pamundësisë së paraqitjes në komision, si edhe kur KMCAP-ja eprore gjykon që paraqitja fizike është e pamundur, procedura e vlerësimit bëhet përmes platformave online, në prezencë të përfaqësuesit të Drejtorisë Rajonale të Shërbimit Social Shtetëror (mjek) ose me prezencën e anëtarit/ve të komisionit epror, në vendbanimin e personit.

8. Në ambientet e pritjes jashtë zyrës së vlerësimit, respektohen rregullat e distancimit social gjatë kohës që personat presin për të kryer procedurën e vlerësimit, duke ruajtur distancën prej 1,5–2 m larg njëri-tjetrit, dhe merren masa për të evituar grumbullimet masive të tyre gjatë pritjes, duke përcaktuar datat dhe oraret e vlerësimit për çdo rast.  

9. Përpara hyrjes në institucion vendoset një shtrojë e lagur me klor/hipoklorit natriumi për të dezinfektuar këpucët dhe mjetet ndihmëse të personave që do të paraqiten në komision.
10. Personat që paraqiten për vlerësim duhet të jenë të pajisur me mjetet mbrojtëse (maskë mbrojtëse për fytyrën, doreza për duart).

11. Respektimi rigoroz i masave të distancimit social, rregullave të higjienës, masave parandaluese etj., nuk duhet të shkaktojë mundësi për diskriminim të personave që paraqiten pranë komisioneve për vlerësim. 

12. Në ambientet e komisioneve vendosen postera ilustrues të afishuar, postera të larjes dhe të dezinfektimit të duarve, si edhe afishohen rregullat e ndryshuara, të cilat do të zbatohen për parandalimin e përhapjes së infeksionit të shkaktuar nga COVID-19.

13. Mjekët e komisionit në çdo rast të dyshuar ndjekin protokollet e miratuara nga Ministria e Shëndetësisë dhe Mbrojtjes Sociale dhe Institutit të Shëndetit Publik. 

14. Anëtarët e komisioneve mjekësore janë të detyruar të mos bëhen pjesë e mbledhjes nëse nuk ndjehen mirë ose nëse kanë simptoma të ngjashme me ato të infektimit të COVID-19 dhe njoftojnë drejtuesin e institucionit nëse janë apo kanë pasur kontakt të ngushtë me një person pozitiv me COVID-19. 

15. Urdhri nr. 226, datë 2.4.2020, shfuqizohet.
16. Ngarkohen për zbatimin e këtij urdhri Shërbimi Social Shtetëror, Instituti i Sigurimeve Shoqërore dhe komisionet e vlerësimit të aftësisë së kufizuar dhe invalidëve të punës të nivelit të parë dhe epror. 
Ky urdhër hyn në fuqi menjëherë.

